Imtella' Awwissu 6, 2021 - Aġġornata 6 Ta' Awwissu, 2021 6:46am Rapport: Tony Dimech l-orizzont l-orizzont tikkwota lill-President Emeritus Marie-Louise Coleiro Preca tistaqsi kemm qegħdin inqisu d-drittijiet tat-tfal fis-sentenzi li jingħataw. Hija kienet qed tirreferi għall-każ taż-żewġ ommijiet Torok li spiċċaw il-ħabs fuq dokument foloz. Rapport ieħor jispjega li ser tonqos għal sebat ijiem il-kwarantina għal dawk imlaqqma b'mod sħiħ. Jingħad li f'Settembru se jingħata booster għal dawk b'immunità dgħajfa u residenti fid-djar tal-anzjani. Ser ikun hemm żieda fl-ammont massimu ta' persuni bilqiegħda f'attivitajiet organizzati. Jingħad li dan tħabbar mid-Deputat Prim Ministru u Ministru tas-Saħħa Chris Fearne waqt konferenza tal-aħbarijiet flimkien mas-Supretendent tas-Saħħa Pubblika Charmaine Gauci. In-Nazzjon In-Nazzjon tgħid li l-Kap tal-Partit Nazzjonalista Bernard Grech ħabbar li Emma Portelli Bonnici nħatret biex tmexxi konsultazzjoni fuq l-inkjesta pubblika u se tmexxi grupp ta' persuni fil-partit li se jiltaqgħu mal-Imsieħba Soċjali, is-Soċjetà Ċivili, Għaqdiet u persuni oħra biex jistudjaw ir-rakkomandazzjonijiet li ħarġu mill-inkjesta dwar l-assassinju tal-ġurnalista Daphne Caruana Galizia. Rapport ieħor jgħid li l-Partit Nazzjonalista jrid li l-Gvern għandu jikkunpensa lil dawk milquta mill-qtugħ tad-dawl fejn jingħad li l-Ministru Miriam Dalli qalet li din hija xi ħaġa li se tieħu ż-żmien. Rapport ieħor jgħid li l-Partit Nazzjonalista ser iressaq proposti biex jindirizza l-problema urġenti ta' bdiewa li qed jitilfu l-għelieqi li jaħdmu bi qbiela wara s-sentenza tal-Qorti Kostituzzjonali ta' Novembru li għadda. Times of Malta It-Times of Malta għandha ritratt tal-attivisti li nġabru quddiem il-Qorti biex jipprotestaw kontra sentenza li jngħatat lil żewġ ommijiet Torok li kienu separati minn uliedhom. Rapport ieħor jgħid li l-anzjani li jinsabu fi djar residenzjali ser jingħataw il-booster tat-tilqima kontra l-Covid-19. Jingħad li anke nisa li huma tqal huma mħeġġa li jieħdu t-tilqima filwaqt li naqset ukoll il-kwarantina. Qed jingħad li sa nofs Settembru mal-15,000 persuna ser jingħataw il-booster kontra l-Covid. Rapport ieħor jispjega li residenti f'Marsaskala kellhom jgħixu fid-dlam u fis-sħana għal aktar minn 15-il siegħa minħabba l-qtugħ tad-dawl riżultat tad-domanda għolja. The Malta Independent Il-Malta Independent għandha ritratt ta' persuna li qed iġorr kartellun jgħid li l-fatt li l-ommijiet ta' żewġ ulied żgħar intbagħtu l-ħabs kienu sentenzi anke għat-tfal. Jingħad li diversi moviment ilbieraħ wettqu ġest simboliku quddiem il-Qrati Maltin fejn sostnew lis-sentenza hija wahda inumana u anke inġusta. Jingħad li żewġ ommijiet immigranti jngħataw sentenza ta' sitt xhur ħabs għax kellhom passaport foloz. Rapport ieħor jispjega lit-tilqima tal-booster kontra l-Covid-19 ser tibda tingħata x-xahar id-dieħel u anke li żdied in-numru ta' persuni bilqiegħda fl-attivitajiet. Jingħad li 86% tal-adulti huma mlaqqma filwaqt li 95% tal-każi huma tal-varjant Delta.